**Vågå** er en kommune i Ottadalen i Innlandet. Kommunen ligger i det nedre i dalføret av Ottaelva, mellom kommunene Sel og Lom. Den grenser i nord til Lesja, i øst til Dovre og Sel, i sørøst til Nord-Fron, i sør til Øystre Slidre og Vang og i vest til Lom.

De fleste innbyggerne bor i Vågåmo, Lalm og Tessanden. Av andre bygder i kommunen kan nevnes Sjårdalen, Nordherad, Skogbygda og Skårvangen.

Vågå kirke har historie tilbake til en stavkirke fra tiden 1150–1200, men ble oppført som korskirke i bindingsverk på begynnelsen av 1600-tallet. Noe av inventaret er fra middelalderen. Dikteren Edvard Storm (1749–1794) var fra Vågå. Kommunen fikk landsomfattende oppmerksomhet i forbindelse med Vågå-saken.

Etymologi
---------

Vågå kan komme fra norrøne *vega* som betyr reise. Området ligger i en utilgjengelig østvestlig rute som nevnes i *Heimskringla*. Det norrøne ordet kan også være avledet fra *Vaga*, akkusativ- og dativform av *Vagi*, hvilket var utgangspunktet for innsjøen Vågåvatn.

Før 1918 i henhold til datidens rettskrivning ble navnet skrevet *Vaage*, deretter endret til *Vaagaa*. I 1921 ble stavingen rettet til dagens Vågå.

Historie
--------

Vågåbøndene i kamp mot skottehæren. Maleri av Georg Nielsen Strømdal, 1897
Vågå nevnes i *Heimskringla* av Snorre Sturlason. Det fortelles at kong Olav Digre oppholdt seg flere netter i Lesja, fortsatte deretter sørover over høylandet til Ottadal og tettstedet som lå på begge sider av Ottaelven. Kong Olav ble der i fem dager og kalte befolkningen i Vågå, Lom og Heidal til ting. De fikk vite at de måtte bli døpt som kristne og overgi sine sønner som gisler, eller så ville de få sine hjem brent ned. Deretter valgte de fleste å bli kristne.

Vågås tidligere kirke ble oppført som stavkirke rundt 1150 og var viet til apostelen Peter. Dagens kirke ble oppført som korskirke i bindingsverk på 1600-tallet. Den har imidlertid portal og veggplanker fra stavkirken. Døpefonten kommer fra kirkens første periode, og krusifikset er fra 1200-tallet.

Det eldste kjente navnet på en beboer fra Vågå er fra 1130 da en Ivar Gjesling skal ha bodd i Sandbu, rett nord om Vågåmo. Han var lendmann for kong Magnus Blinde. Ivar Gjesling allierte seg med birkebeinerne som valgte Sverre Sigurdsson som konge ved Øreting i år 1177. Sverre tildelte Heimdalen som belønning.

Bønder fra Vågå deltok i et framgangsrikt angrep mot skotske leiesoldater på veg for slutte seg til svenske tropper i 1612. Slaget ved Kringen har blitt myteomspunnet i området hvor det snakket om bondepiken Pillarguri som lokket soldatene gjennom å spille på et tradisjonelt bukkehorn. Dikteren Edvard Storm skrev i 1781 «Zinklars vise», som handler om slaget ved Kringen. Den er historisk unøyaktig, men ble mye sunget både i Norge og på Færøyene.

Geografi
--------

Årestue fra Vågå, nå på Maihaugen
Vågå omfatter store deler av Jotunheimen, med mellom annet Besseggen, Gjendevatnet og Knutsholstindane som ligger innenfor kommunegrensene. Mer enn tre firedeler av arealet i kommunen ligger høyere enn 900 moh. På nordsiden av Otta går fjellene opp i 1500–1600 moh. på grensen mot Dovre og Lesja, og i Jotunheimen er flere topper på over 2000 moh. Høyest av desse er Store Knutsholstinden (2341 moh.) og Tjørnholstind (2331 moh.) på sørsiden av Gjende, nær grensen mot Vang. Den østlige delen av Jotunheimen nasjonalpark ligger i den sørlige delen av kommunen.

### Klima

Vågå har innlandsklima med lite nedbør, kalde vintrer, varme somrer og betydelige forskjeller mellom dag- og nattetemperaturen i sommerhalvåret. Normalverdier for perioden 1961−1990 er gitt i tabellen nedenfor.

| Normaler for Vågåmo (370 moh.) | Jan | Feb | Mar | Apr | Mai | Jun | Jul | Aug | Sep | Okt | Nov | Des | År |
| --- | --- | --- | --- | --- | --- | --- | --- | --- | --- | --- | --- | --- | --- |
| Temperaturnormal (°C) | −9,7 | −8,6 | −3,3 | 2,1 | 8,2 | 12,5 | 13,9 | 12,8 | 8,2 | 3,5 | −3,0 | −7,3 | 2,4 |
| Nedbør (mm) | 24 | 16 | 18 | 11 | 25 | 44 | 54 | 46 | 39 | 39 | 39 | 25 | 370 |

### Grunnkretser

Utdypende artikkel: Grunnkretser i Vågå kommune

Kommunen er oppdelt i de følgende grunnkretser.

* **Delområde Vågåmo og omegn**
	+ Sjodalen
	+ Synstlia/Randsverk
	+ Tessand
	+ Vistekleiven-Skottli
	+ Nordherad
	+ Skårvangen/Skogbygda
	+ Vågåmo
	+ Finntryu
	+ Sveaholen
* **Delområde Lalm og omegn**
	+ Holongsøy/Rusten
	+ Lalm Solside
	+ Lalm tettsted-Ottadalen Solside
	+ Sjårdalen
	+ Lalm Bakside
	+ Ottadalen Bakside

Samfunn, politikk og historie
-----------------------------

### Samferdsel

Riksveg 15 (Otta–Måløy) følger hoveddalen og går på sørsiden av Vågåvatnet. Fra denne tar fylkesvei 51 av ved Tessand sørover til Fagernes gjennom Sjodalen og over Valdresflye. I fjellet er det flere veger. Det går mellom annet veg opp til Televerkets sender på Blåhø (1617 moh.) nordøst for Vågåmo og fra Randsverk opp Veodalen til Glitterheim turisthytte.

### Politikk

* Se også Liste over ordførere i Vågå.
* Se også utfyllende artikkel: Kommunestyrevalg i Vågå.

#### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Bygdalista i Vågå | 41,5 | +16,7 | 782 | +294 | 7 | +3 | 3 |
| Arbeiderpartiet | 26,3 | −4,1 | 495 | −103 | 5 |  | 2 |
| Senterpartiet | 20,0 | −14,0 | 376 | −294 | 3 | −3 | 1 |
| Sosialistisk Venstreparti | 12,3 | +1,3 | 231 | +16 | 2 |  | 1 |
| Valgdeltakelse/Total | 66,9 % | 1 904 | 17 | 7 |
| **Ordfører:** Harald Sve Bjørndal (Bygdalista) | **Varaordfører:** Åsta Røhr Kleiven (Sp) |
| Merknader: Kilde:  og  |

### Vågå-saken

Fra september 2011 og gjennom 2012 fikk Vågå landsomfattende medieoppmerksomhet, i det som ble kjent som *Vågå-saken*, da ordføreren i kommunen, Rune Øygard, ble siktet, tiltalt og deretter dømt for seksuelle overgrep mot en mindreårig jente. Øygard ble til tross for saken mot ham gjenvalgt til ordfører i oktober 2011. Saken førte til at ordføreren først tok permisjon fra vervet, og deretter trakk seg som ordfører etter å ha blitt dømt.

Severdigheter
-------------

Vågåmo sett fra vest
Vågå kirke regnes av og til også som ei «moderne» stavkirke fra 1600-tallet, men er vel egentlig ikke det. Kirken står i Vågåmo og ble bygd i 1625–1627, trolig av materialer fra en tidligere stavkirke på samme sted. De eldste delene kan stamme fra tidlig på 1100-tallet. Prekestolen er særdeles fargerik. Like ved ligger den fredete Vågå prestegård (Ullinvin).

I Vågåmo kan man også besøke Jutulporten, kjent fra eventyrene til Asbjørnsen og Moe og Jutulheimen med sin samling av tradisjonelle hus. Sommerstid kan man kjøre opp til Blåhø på den tredje høyeste bilveien i Norge. Her får man på fine dager et unikt utsyn mot Jotunheimen, Rondane og Dovrefjell og sjansen er stor for at man blir overflydd av hangglidere eller paraglidere som besøker rikssenteret for luftsport. Vågåmo var det nordligste vendepunktet for skogbrannovervåkningen med småfly i Oppland fram til 2008. Fra 2009 går ruta til Lesja kirke.

Vågå er et av stedene i landet med minst regn. I fjellsiden ovenfor gårdene er det et gammelt kanalsystem som benytter vannet fra elver og bekker til vanning av jordene.

På bredden av Lemonsjøen i Vågå står Dan Grahams skulptur NORWEGIAN WOOD LATTICE BISECTED BY CURVED 2-WAY-MIRROR (2010). Kunstverket er en del av prosjektet Skulpturstopp. Verket er i tre og glass speiler naturen rundt og gir betrakteren ulike opplevelser etter hvert som en beveger seg rundt verket.

Barne- og Ungdomskommune 2006
-----------------------------

Vågå kommune ble barne- og ungdomskommune året 2006.

Kjente vagverer
---------------

* Michael Treschow (1741–1816), høyesterettsdommer
* Edvard Storm (1749–1794), lyriker
* Ole Haagenstad (1775–1866), stortingsrepresentant
* Hans Peter Schnitler Krag (1794–1855), «Vågåpresten»
* Jo Gjende (1794–1884), reinsjeger og fjellmann
* Peder Knudsen (1819–1853), komponist og organist («Jeg er så glad hver julekveld»)
* Ole Stokkestadeie (1836–1863), henrettet morder
* Ole Herman Krag (1837–1916), sønn av «Vågåpresten», oppfinner av geværet Krag-Jørgensen
* August Reymert (1851–1932), norsk-amerikansk advokat, president i Det norsk-amerikanske handelskammer (USA), sentral da geværet Krag-Jørgensen ble innført til USA i 1892.
* Ivar Kleiven (1854–1934), lokalhistoriker og folkeminnesamler
* Knut Hamsun (1859–1952), forfatter
* Jo Visdal (1861–1923), treskjærer og billedhugger
* Thekla Resvoll (1871-1948), botaniker og kvinnesaksforkjemper
* Asbjørn Stensaker (1885–1959) rektor ved Bergen katedralskole, lokalpolitiker i Bergen. Ordfører to ganger i løpet av annen verdenskrig.
* Anton Ryen (1894–1968), stortingsrepresentant (Bondepartiet) 1945-1957
* Ragnvald Skrede (1904–1983), lyriker
* Ola Opheim (1920–2003), spellemann. Komponerte «Kveld på Vågå».
* Øystein Hovdkinn (1947-), ambassadør
* Haakon Blankenborg (1955–), stortingsrepresentant (Ap) 1981-2005 og ambassadør
* Syver Berge (1939-), stortingsrepresentant (Sp) 1989-1997
* Arne Brimi (1957–), kokk
* Pål Plassen (1980 - ), programleder i NRK
* André Villa (1982 - ), FMX-utøver

Kultur
------

### Folkemusikk

* Jutullaget
* Nye Ringnesin
* Vågå toradergruppe
* Vågå trekkspill klubb
* Vågå spellmannslag

### Korps

* Vågå musikkforening
* Lalm musikkforening

### Kor

* Vågå sangkor

### Band

* Blue Target (aktivt band fra 90-tallet)
* Blaa Resept
* Godmachine

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  Rygh, Oluf (1900): *Norske gaardnavne: Kristians amt* (4. utg.). Kristiania, Norge: W. C. Fabritius & sønners bogtrikkeri. s. 68-69
5. ↑  Norsk Slektshistorisk Forenings side om Pillarguri Arkivert 1. mai 2012 hos Wayback Machine.
6. ↑  Ivar Aasen tunet Arkivert 29. oktober 2007 hos Wayback Machine.
7. ↑  *eklima.no* Arkivert 14. juni 2004 hos Wayback Machine.
8. ↑  valgresultat.no
9. ↑  «Møte i Kommunestyret 26.10.2023». Vågå kommune.
10. ↑  «Vågå-saken». Dagbladet. Besøkt 17. desember 2012.
11. ↑  Jostein Ihlebæk, Hans O. Torgersen, Andreas Slettholm (17. desember 2012). «Ordfører Rune Øygard dømt til fengsel i fire år». Aftenposten.no. Besøkt 17. desember 2012. CS1-vedlikehold: Flere navn: forfatterliste (link)
12. ↑  NTB (18. oktober 2011). «Rune Øygard gjenvalgt som ordfører i Vågå». Dagbladet. Besøkt 17. desember 2012.
13. ↑  Cato Husabø Fossen (17. desember 2012). «Rune Øygard trekker seg som ordfører». TV2. Besøkt 17. desember 2012.

Eksterne lenker
---------------

* Offisielt nettsted Rediger på Wikidata

* (en) Vågå – kategori av bilder, video eller lyd på Commons Rediger på Wikidata
* (no) Vågå kommunes hjemmeside
* (no) Komunefakta Vågå - Statistisk sentralbyrå
* (no) Vågå - Store norske leksikon
* (no)  Vågå - turistinformasjon]
* (no) Skulpturen Norwegian Wood Lattice Bisected By Curved 2-way-mirror av kunstneren Dan Graham ved Lemonsjøen i Vågå

| Innlandet |
| --- |
| Innlandet | Alvdal · Dovre · Eidskog · Elverum · Engerdal kommune · Etnedal · Folldal · Gausdal · Gjøvik · Gran · Grue · Hamar · Kongsvinger · Lesja · Lillehammer · Lom · Løten · Nord-Aurdal · Nord-Fron · Nord-Odal · Nordre Land · Os · Rendalen · Ringebu kommune · Ringsaker · Sel · Skjåk · Stange · Stor-Elvdal · Søndre Land · Sør-Aurdal · Sør-Fron · Sør-Odal · Tolga · Trysil kommune · Tynset · Vang · Vestre Slidre · Vestre Toten · Vågå · Våler · Østre Toten · Øyer · Øystre Slidre · Åmot · Åsnes | Norge |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** VIAF **·** ISNI **·** GeoNames **·** Sentralt stedsnavnregister **·** MusicBrainz
 |